A blue and white logo

Description automatically generated with medium confidence

Kliimaministeerium

[info@kliimaministeerium.ee](mailto:info@kliimaministeerium.ee) Meie 08.02.2024 nr 11-10/725

Riigivara Naissaare tee T1 ja Naissaare tee T2 võõrandamise taotlus

Taotluse esitaja**:**

**Viimsi vald**; aadress Nelgi tee 1, Viimsi alevik, Viimsi vald, Harju maakond; registrikood 75021250.

Taotletavate kinnisvarade andmed**:**

Viimsi vald taotleb munitsipaalomandisse kinnisasja **Naissaare tee T1** (riigivara registri nr [KV36967](https://riigivara.fin.ee/rkvr-frontend/varad/155002), kinnistu registriosa nr 10573650, katastritunnus 89001:001:0185, koha-aadress Lõunaküla / Storbyn, Viimsi vald, Harju maakond; pindala 5038 m2, sihtotstarve transpordimaa 100%) ja **Naissaare tee T2** (riigivara registri nr KV56260, kinnistu registriosa nr 10541450, katastritunnus 89001:001:0186, koha-aadress Lõunaküla / Storbyn, Viimsi vald, Harju maakond; pindala 2338 m2, sihtotstarve transpordimaa 100%).

Naissaare tee T1 (katastritunnus 89001:001:0185) ja Naissaare tee T2 (katastritunnus 89001:001:0186) kinnisasjad on riigivarad, mille valitseja on Kliimaministeerium ja volitatud asutus Riigimetsa Majandamise Keskus.

**Taotluse põhjendus:**

Naissaare sadamast saavad alguse Männiku tee ja Tagaküla tee, mille sadamapoolsetest osadest on juba moodustatud eraldi riigi omandis olevad kinnisasjad Naissaare tee T1 (katastritunnus 89001:001:0185) ja Naissaare tee T2 (katastritunnus 89001:001:0186). Viimsi Vallavolikogu 10.06.1997.a otsusega nr 161 kehtestatud Naissaare üldplaneeringu kohaselt asuvad nii Naissaare tee T1 kui Naissaare tee T2 kinnisasjadel peamised teed, mis algavad Naissaare sadamast ning kulgevad läbi Naissaare, olles seega olulisteks ühendusteks sadama ja muude saare osade vahel. Naissaare tee T1 kinnisasjal asuv Männiku tee osa ja Naissaare tee T2 kinnisasjal asuv Tagaküla tee osa on pinnasekattega metsateed, mida hooldab Viimsi vallavalitsus.

Viimsi Vallavolikogu 21.03.2023.a otsusega nr 9 võeti vastu „[Naissaare arengukava aastateks 2023-2033](https://www.riigiteataja.ee/aktilisa/4290/3202/3020/Arengukava.pdf)“ (edaspidi ka *arengukava*), mille kohaselt on saarel asuvate teede edasise kasutamise ja arengu tagamiseks vajalik korrastada teede aluste maade omandisuhted (moodustada teede alustest maadest eraldi transpordimaa sihtotstarbega katastriüksused ning taotleda need munitsipaalomandisse).

Munitsipaalomandis olevate teede remondivõimalused nähakse tulevikus ette valla eelarves ning selle alusel koostatakse konkreetne kava tööde elluviimiseks (sh vaadatakse üle olemasolevate teede paiknemine ja võimalikud uued ühendusteed). Samuti võimaldab teede munitsipaliseerimine taotleda riigipoolset toetust nende hoolduseks. Enamiku teede valdajaks on Riigimetsa Majandamise Keskus (edaspidi *RMK*), kuid vastutus teede hooldamise eest on jäänud Viimsi vallavalitsusele, kes on koostöös kohaliku kogukonnaga teinud osadel teelõikudel ka hädavajalikku säilitusremonti.

Vallavalitsus on seisukohal, et nii edasiste remonttööde kui teehoolde korraldamiseks oleks mõistlik taotleda saarel asuvad teed valla omandisse. Selleks teavitas Viimsi Vallavalitsus 13.09.2023.a kirjadega nr 11-10/3975 ja nr 11-10/3975-1 RMKd ja Keskkonnaametit kavatsusest alustada Naissaarel asuvate teede inventeerimise ning sellele järgneva transpordimaade väljakruntimisega.

Inventeerimise ning sellele järgneva teemaade väljakruntimise ja munitsipaliseerimise järgselt soovib vald teostada teede rekonstrueerimistöid, et tugevdada olemasolevate teede kandevõimet ja parandada nende läbitavust. Viimastel aastatel on saarel hoogustunud vanade talukohtade taastamine ning seeläbi on suurenenud ka kohalike elanike huvi teede seisukorra parendamise osas. [Naissaare looduspargi kaitsekorralduskava 2015-2024](https://www.viimsivald.ee/sites/default/files/inline-files/1541540228.pdf) kohaselt ei ole saarel asuvad teed ametlikult ette nähtud mootorsõidukitele kasutamiseks ning on valdavalt kehvas seisukorras. Kohati mööduvad sõidukid üksteisest juba ka tee kõrval asuvate looduslike koosluste kaudu. Samal ajal sunnib teede amortisatsioon nii saare elanikke kui külalisi kasutama üha suuremaid ja võimsamaid sõidukeid, mis omakorda halvendavad teede seisukorda veelgi.

RMK ja Keskkonnaamet andsid Viimsi vallale oma põhimõttelised nõusolekud transpordimaade väljakruntimiseks 20.10.2023.a kirjaga nr 3-1.1/2023/5659 (RMK), 9.01.2024.a kirjaga nr 7‑9/23/18701-4 ja 2.02.2024.a kirjaga nr 7-9/23/18701-6 (Keskkonnaamet). Väljakrunditavate teekoridoride laiuse osas toimuvad osapoolte vahel veel täpsustavad arutelud.

Kuivõrd valla soov on moodustada eraldi transpordimaa sihtotstarbega katastriüksused kõigist Naissaarel asuvatest põhiteedest, siis soovime taotleda munitsipaalomandisse ka Naissaare tee T1 ja Naissaare tee T2 kinnisasjad. Munitsipaalomandisse taotletavad Naissaare tee T1 ja Naissaare tee T2 kinnisasjad võimaldavad tagada teede avalikku kasutust ning alustada vallal rekonstrueerimistöödega, mis on teede seiskorra parandamiseks hädavajalikud. Ühtlasi moodustuks kinnisasjade munitsipaliseerimisel ühtne maaomand kõrvalasuva Naissaare sadama ja Naissaare tee T2 kinnisasja puhul ka sellega piirneva Naissaare raudteega, mis on samuti valla omandis.

**Taotluse õiguslik alus ja kinnisvara kasutamise eesmärk:**

Kohaliku omavalitsuse korralduse seaduse (edaspidi *KOKS*) § 2 lg 1 kohaselt on kohalik omavalitsus põhiseaduses sätestatud omavalitsusüksuse – valla või linna – demokraatlikult moodustatud võimuorganite õigus, võime ja kohustus seaduste alusel iseseisvalt korraldada ja juhtida kohalikku elu, lähtudes valla- või linnaelanike õigustatud vajadustest ja huvidest ning arvestades valla või linna arengu iseärasusi. Tulenevalt KOKS § 6 lg-st 1 on omavalitsusüksuse ülesandeks mh korraldada valla või linna teede ehitamist ja korrashoidu.

Riigivaraseaduse (edaspidi *RVS*) § 33 lg 1 p 1 kohaselt võib riigivara tasuta võõrandada, kui vara on vajalik kohaliku omavalitsuse üksusele tema seadusest tulenevate ülesannete täitmiseks.

Kuivõrd munitsipaalomandisse taotletavate Naissaare tee T1 ja Naissaare tee T2 kinnisasjade kasutamise eesmärk on tagada kinnisasjadel asuvate Männiku tee ja Tagaküla tee osade avalik kasutus, teede rekonstrueerimine ning edasise teehoolde korraldamine ehk seadusega vallale antud ülesande täitmine, siis oleme seisukohal, et Naissaare tee T1 ja Naissaare tee T2 kinnisasjade munitsipaalomandisse andmine on vajalik kujundamaks saare terviklikku teedevõrku ning tagamaks edasist teehooldust ja teede seisukorra parendamist, mis on kirjeldatud ka Naissaare arengukavas.

Tulenevalt eeltoodust ning lähtudes avalikust huvist ja vajadusest tagada kohaliku omavalitsuse seadusest tulenevate ülesannete täitmine, palume võõrandada Viimsi vallas Lõunakülas / Storbyn asuvad kinnisasjad Naissaare tee T1 (riigivara registri nr [KV36967](https://riigivara.fin.ee/rkvr-frontend/varad/155002), kinnistu registriosa nr 10573650, katastritunnus 89001:001:0185, koha-aadress Lõunaküla / Storbyn, Viimsi vald, Harju maakond; pindala 5038 m2, sihtotstarve transpordimaa 100%) ja Naissaare tee T2 (riigivara registri nr KV56260, kinnistu registriosa nr 10541450, katastritunnus 89001:001:0186, koha-aadress Lõunaküla / Storbyn, Viimsi vald, Harju maakond; pindala 2338 m2, sihtotstarve transpordimaa 100%) tasuta RVS § 33 lg 1 p 1 alusel Viimsi valla omandisse.

Lugupidamisega

(allkirjastatud digitaalselt)

Liis Reim

602 8816 [liis.reim@viimsivv.ee](mailto:liis.reim@viimsivv.ee)

Illar Lemetti

vallavanem